Document ID: 32011D0161

DEĊIŻJONI TAL-KUMMISSJONI
tat-28 ta’ Frar 2011
li temenda d-Deċiżjoni C(2008) 4617 fir-rigward tar-Regoli għall-preżentazzjoni ta’ proposti u għall-proċeduri ta’ evalwazzjoni, selezzjoni u allokazzjoni għall-azzjonijiet indiretti taħt is-Seba’ Programm Kwadru tal-Komunità Ewropea għall-azzjonijiet ta’ riċerka, ta’ żvilupp teknoloġiku u ta’ demostrazzjoni (2007-2013) u taħt is-Seba’ Programm Kwadru tal-Komunità Ewropea tal-Enerġija Atomika (Euratom) għal attivitajiet ta’ riċerka u taħriġ nukleari (2007-2011)
(Test b’relevanza għaż-ŻEE)
(2011/161/UE, Euratom)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
Wara li kkunsidrat ir-Regolament (KE) Nru 1906/2006 tal-Parlament Ewropew u tal-Kunsill tat-18 Diċembru 2006 li jistabbilixxi r-regoli għall-parteċipazzjoni ta’ impriżi, ċentri tar-riċerka u universitajiet f’azzjonijiet taħt is-Seba’ Programm Kwadru u għad-disseminazzjoni tar-riżultati tar-riċerka (2007-2013) (1), u b’mod partikolari l-Artikolu 16(3) tiegħu,
Wara li kkunsidrat ir-Regolament tal-Kunsill (Euratom) Nru 1908/2006 tad-19 ta’ Diċembru 2006 li jistabbilixxi r-regoli għall-parteċipazzjoni ta’ impriżi, ċentri ta’ riċerka u universitajiet f’azzjoni taħt is-Seba’ Programm Kwadru tal-Komunità Ewropea għall-Enerġija Atomika u għad-disseminazzjoni tar-riżultati tar-riċerka (2007 sa 2011) (2), u b’mod partikolari l-Artikolu 15(3) tiegħu,
Billi:
(1)
Il-Kummissjoni fasslet regoli li jirregolaw il-proċedura għall-preżentazzjoni ta’ proposti, kif ukoll għall-proċeduri relatati ta’ evalwazzjoni, selezzjoni u allokazzjoni (“ir-Regoli”).
(2)
L-iskop tar-Regoli huwa li jistabbilixxu qafas għall-ġestjoni ta’ proposti fis-Seba’ Programm Kwadru (KE u Euratom). Dawn għandhom jiżguraw metodu koerenti fost il-Programmi speċifiċi kollha (bl-eċċezzjoni ta’ IDEAT), filwaqt li jippermettu miżura ta’ flessibilità fejn meħtieġ.
(3)
Ir-Regoli jispeċifikaw ukoll ir-rwol u l-obbligi tal-esperti indipendenti li, skont ir-Regolamenti (KE) Nru 1906/2006 u (Euratom) Nru 1908/2006, se jassisti lill-Kummissjoni fl-evalwazzjoni tal-proposti għal azzjonijiet indiretti, inkluż il-mudell tal-ittra tal-ħatra li se jiġi konkluż magħhom.
(4)
Dawn ir-regoli ġew debitament adottati mill-Kummissjoni fit-30 ta’ Marzu 2007 (COM/2007/1390), u riveduti, taħt proċedura ta’ delega, fit-13 ta’ Frar 2008 (DL(2008) 314), u għal darb’oħra fil-21 ta’ Awwissu 2008 (C(2008) 4617). Issa huwa meħtieġ li jiġu introdotti ċerti modifiki oħrajn, biex jiġu ċċarati għadd ta’ punti bbażati fuq l-esperjenza miksuba sal-lum. Fl-istess ħin, it-test isir konformi mat-Trattat dwar il-Funzjonament tal-Unjoni Ewropea,
ADOTTAT DIN ID-DEĊIŻJONI:
Artikolu 1
L-Anness għad-Deċiżjoni C(2008) 4617 huwa sostitwit bl-Anness għal din id-Deċiżjoni.
Artikolu 2
Ir-Regoli għall-preżentazzjoni tal-proposti, u għall-proċeduri relatati ta’ evalwazzjoni, selezzjoni u allokazzjoni għall-azzjonijiet indiretti taħt il-Programmi Speċifiċi “Kooperazzjoni”, “Kapaċitajiet”, “Nies” u l-Programmi Speċifiċi tal-Euratom tas-Seba’ Programm Kwadru (2007-2013) għandhom ikunu applikabbli għas-sejħiet għal proposti kollha li jiġu ppubblikati mid-data tad-dħul fis-seħħ ta’ din id-Deċiżjoni.
Artikolu 3
Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.
Magħmul fi Brussell, it-28 ta’ Frar 2011.

Labels: 7
15
14